KOMISSION DELEGOITU ASETUS (EU) 2022/824,

annettu 15 päivänä maaliskuuta 2022,

Euroopan parlamentin ja neuvoston asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanosta Atlantin tonnikalojen suojelusta tehdyn kansainvälisen yleissopimuksen ja Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla annetun delegoidun asetuksen (EU) 2015/98 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 2 kohdan,

sekä katsoo seuraavaa:

(1) Kansainvälisen Atlantin tonnikalojen suojelukomission, jäljempänä ’ICCAT’, suosituksen 21–09 (2) 3 kappaleessa kielletään vuosina 2022 ja 2023 ICCAT:n kalastuksen yhteydessä pyydetyn Pohjois-Atlantin makrillihain pitäminen aluksella, jälleenlaivaaminen ja purkaminen kokonaisena tai osina.

(2) Asetuksen (EU) N:o 1380/2013 15 artiklan 1 kohdassa tarkoitettua purkamisvelvoitetta ei suosituksen 21–09 ja Euroopan unionin lainsäädännön keskinäisen johdonmukaisuuden varmistamiseksi pitäisi soveltaa unionin aluksiin, jotka pyytävät Pohjois-Atlantin makrillihaita sivusaaliina.

(3) Komission delegoitua asetusta (EU) 2015/98 (3) olisi sen vuoksi muutettava lisäämällä siihen uusia säännöksiä, joissa otetaan huomioon ICCAT:n suosituksessa 21–09 esitetyt kalastusedellytykset.

(4) Koska ICCAT:n suosituksessa 21–09 kannustetaan sopimuspuolia panemaan suositus täytäntöön ennen sen voimaantuloa 17 päivänä kesäkuuta 2022 ja koska kyseiset säännökset ovat tärkeitä Pohjois-Atlantin makrillihain säilyttämisen kannalta, tätä delegoitua säädöstä olisi sovellettava sen julkaisemista seuraavasta kolmannesta päivästä alkaen.

(5) Samoista syistä tämän delegoidun säädöksen olisi tultava voimaan kiireellisesti,

ON HYVÄKSYNYT TÄMÄN ASETUKSEN:

1 artikla Lisätään delegoituun asetukseen (EU) 2015/98 5 b artikla seuraavasti: ”5 b artikla Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, on kiellettyä pitää aluksella, jälleenlaivata tai purkaa aluksesta kokonaisena tai osina Pohjois-Atlantin makrillihaita (Isurus oxyrinchu), joka on pyydetty ICCAT-yleissopimusalueella vuosina 2022 ja 2023.”.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 31 päivään joulukuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä maaliskuuta 2022. Komission puolesta Puheenjohtaja Ursula VON DER LEYEN

(1) EUVL L 354, 28.12.2013, s. 22.

(2) https://www.iccat.int/Documents/Recs/COMPENDIUM_ACTIVE_ENG.pdf

(3) Komission delegoitu asetus (EU) 2015/98, annettu 18 päivänä marraskuuta 2014, Euroopan parlamentin ja neuvoston asetuksen (EU) N:o 1380/2013 15 artiklan 2 kohdassa tarkoitettujen unionin kansainvälisten velvoitteiden täytäntöönpanosta Atlantin tonnikalojen suojelusta tehdyn kansainvälisen yleissopimuksen ja Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen nojalla (EUVL L 16, 23.1.2015, s. 23).